यद्द्पि मैं कोई तीसमारखां नहीं हूँ ! फिर भी एक खास तुच्छ प्राणी को छोड़कर और किसी भी ग्यार-अज्ञात ताकत से मैं नहीं डरता। यद्द्पि मुझे अपनी इस मानव देह से बड़ा लगाव है ,किन्तु फिर भी मैं मृत्यु से नहीं डरता। मैं कोई आदमखोर जल्लाद , हिंसक भेड़िया ,बाघ,चीता या शेर नहीं हूँ ! मैं कोई देवीय अवतार ,दुर्दांत दैत्य या दानव भी नहीं हूँ। फिर भी मैं यमराज से नहीं डरता। यद्द्पि मैं ज़रा-व्याधि ,नितांत मरणधर्मा और मेहनतकश इंसान हूँ। मैं एक महज सीधा-सरल सा मानव मात्र हूँ। फिर भी मैं किसी भी भूत-प्रेत -पिशाच से नहीं डरता। क्योंकि उसके लिए बाजार में ‘हनुमान ताबीज’और ‘अल्लाह लाकेट ‘ उपलब्ध हैं। उसके लिए चर्च वालों के पास एक खास किस्म का ‘जल’ और क्रास उपलब्ध है।मैं भूकम्प,सूखा ,बाढ़ और सुनामी से नहीं डरता। क्योंकि उससे बचने के लिए मेरे भारत में तैतीस करोड़ देवता ,चार धाम तीर्थ यात्रायें हैं। लाखों – मंदिर – मस्जिद-गुरुद्वारे और चर्च हैं,सैकड़ों धर्म-मजहब और पंथ हैं।